**Hans "Dolph" Lundgren** (s. 3. marraskuuta 1957 Tukholma, Ruotsi) on ruotsalainen näyttelijä ja entinen karateka, joka muistetaan monista rooleistaan toimintaelokuvissa, kuten *Rocky IV*, *Masters of the Universe*,  *Punainen skorpioni*, *Rankaisija* ja *Täydellinen sotilas*. 

Ennen elokuvauraansa hän saavutti vuonna 1982 ylemmän korkeakoulututkinnon kemiantekniikan alalla (kemian insinööri) Sydneyn yliopistosta Australiasta, suoritettuaan ensin alemman tutkinnon Kuninkaallisessa teknillisessä korkeakoulussa Tukholmassa. Korkeakoulututkinto toi hänelle myös stipendin tieteellistä jatkotutkintoa varten arvostettuun Massachusetts Institute of Technologyyn Yhdysvaltoihin, josta hän kuitenkin ajautui elokuvauralle vain muutaman viikon opintojen jälkeen.

Lundgrenin tunnetuin rooli lienee Ivan Drago elokuvassa *Rocky IV*. Hänen ensimmäinen oma ohjaustyönsä on elokuva *The Defender* (2004), jonka jälkeen hän ohjasi elokuvan *The Mechanik*. Hänellä on parhaillaan*milloin?* tekeillä historiallisen seikkailuelokuvan *Double or Nothing* ohjaustyö. Elokuussa 2010 sai ensi-iltansa toimintaelokuva *The Expendables*, jossa Lundgren on keskeisessä roolissa. Elokuvassa nähdään myös iso liuta muita toimintatähtiä kuten Sylvester Stallone, Arnold Schwarzenegger, Jason Statham, Bruce Willis, Jet Li ja Mickey Rourke. Lundgrenilla on sama rooli myös kahdessa *The Expendablesin* jatko-osassa.

Lundgrenilla on neljännen danin (asteen) musta vyö kyokushin-karatessa, ja hän on Ruotsin kolminkertainen mestari sekä kaksinkertainen British Openin mestari. Atlantan olympialaisissa hän toimi Yhdysvaltain nykyaikaisen viisiottelujoukkueen joukkueenjohtajana.

Kova vastustaja
---------------

*Rocky IV:n* kuvauksista Sylvester Stallone on kertonut Lundgrenista seuraavaa:
"Käskin häntä tyrmäämään minut, kun kamerat kuvasivat. Eräässä kohdassa hän löi minua niin lujaa päälaelle, että tunsin selkärankani puristuvan. Seuraavaksi hän löi kaikkivaltiaan kohokoukun. Sinä iltana minun rintani ja sydämeni alkoivat turvota, ja minut piti kuljettaa helikopteriambulanssilla hotelliltani läheiselle ensiapuasemalle. Minulle kerrottiin, että Dolph iski kylkiluuni rintani sisään, jolloin sydämeni jäi puristuksiin. Jos se olisi paisunut yhtään enempää, olisin kuollut."

Tämän jälkeen oli hänelle erityisesti Stallonen huomautettava, että tämä on vain pelkkä elokuva. Sitaatit elokuvassa kertovatkin osan totuudesta.

Kamppailu-ura
-------------

Lundgren aloitti kamppailulajien harrastamisen kolmetoistavuotiaana judolla, kunnes päätti vaihtaa lajia Gōjū-ryū karateen. Lundgren siirtyi kuitenkin pian Kyokushin tyylisuuntaan ja harjoitteli läpi lukion. Muutettuaan Tukholmaan suorittamaan armeijan, Lundgren tapasi sensei Brian Fitkinin, jonka myötä hän alkoi kilpailla 19-vuotiaana pisteotteluissa. Lundgren hävisi viidestä ensimmäisestä otteluistaan neljä.

1979 hän voitti ensimmäisen Ruotsin mestaruuden ja osallistui myöhemmin marraskuussa Kyokushinin historiaan toiseen World Open -turnaukseen. Lundgren oli tuolloin vielä vihreävöinen ja hänen täytyi lainata ruskeaa vyötä voidakseen otella turnauksessa. Hän voitti kaksi enimmäistä otteluaan tyrmättyään vastustajansa polviosumalla päähän. Kolmannessa ottelussaan Lundgren kohtasi japanilaisen Makoto Nakamuran, joka oli 2. asteen mustavyö. Varsinainen erä päättyi tasapeliin, jonka jälkeen ottelu meni jatkoajalle kahdesti, joista jälkimmäisessä Nakamura voitti tuomariäänin. Nakamura voitti myöhemmin kolmipäiväisen turnauksen.

Lundgren voitti 1980 ja 1981 aikana kaksi Ruotsin mestaruutta ja BKK British Openin kahdesti. Muutettuaan Australiaan opiskeluiden myötä hänelle oli myönnetty 1. danin mustavyö. Lundgren kilpaili vielä Australian Openissa yksittäis- ja joukkuekisassa. Hän voitti molemmista mestaruudet. Lundgren perusti oman karateseuran Sydneyn yliopistossa opintojensa ajaksi saadakseen rahaa.

Lundgrenille myönnettiin 4. danin vyöarvo toukokuussa 2020.

Yksityiselämä
-------------

Lundgren joutui jo varhaislapsuudessaan isänsä pahoinpitelemäksi, mikä on jättänyt häneen pysyviä traumoja, joita hän on joutunut aikuisiällä käymään läpi terapiassa.

Kesällä 2020 Lundgren kihlautui häntä 38 vuotta nuoremman norjalaisen personal trainer Emma Krokdalin kanssa, jonka oli tavannut vuonna 2019. Lundgren on ollut aiemmin naimisissa ruotsalaisen Anette Qvibergin kanssa ja heillä on kaksi jo aikuista tytärtä. Lundgren on ollut aiemmin kihloissa myös ruotsalaisen Jenny Sanderssonin kanssa, jonka kanssa hän seurusteli 10 vuotta.

Valikoitu filmografia
---------------------

*Pääartikkeli: Dolph Lundgrenin filmografia*
Dolph Lundgren vuonna 1990 *Air American* ensi-illassa.

| Elokuvat |
| --- |
| Vuosi | Suomenkielinen nimi | Alkuperäinen nimi | Rooli |
| 1985 | *Rocky IV* | Ivan Drago |
| 2011 | *In the Name of the King 2: Two Worlds* | Granger |
| 2012 | *Small Apartments* | Sage Mennox |
| *Stash House* | Andy Spector |
| *One in the Chamber* | Aleksey Andreev |
| *The Expendables 2* | Gunnar Jensen |
| *Universal Soldier: Day of Reckoning* | Andrew Scott |
| 2013 | *The Package* | The German |
| *Legendary: Tomb of the Dragon* | Harker |
| *Battle of the Damned* | Max Gatling |
| *Ambushed* | Maxwell |
| *Blood of Redemption* | Axel |
| 2014 | *A Certain Justice* | Hollis |
| *The Expendables 3* | Gunnar Jensen |
| 2015 | *Skin Trade* | Nick Cassidy |
| *War Pigs* | Kapteeni Hans Picault |
| *The Good, the Bad and the Dead* | Bob Rooker |
| *Shark Lake* | Clint Gray |
| *Riot* | William |
| 2016 | *Hail, Caesar!* | sukellusveneen komentaja (cameo) |
| *Kindergarten Cop 2* | Agentti Reed |
| 2018 | *Creed II* | Ivan Drago |
| *Aquaman* | Nereus |
| 2022 | *Kätyrit: Grun tarina* | *Minions: The Rise of Gru* | Svengeance (äänirooli) |
| *The Expendables 4* | Gunner Jensen |
| 2023 | *Aquaman and the Lost Kingdom* | Nereus |
|

Lähteet
-------

1. ↑  Showpainija mursi Stallonen niskan kuvauksissa FilmiFIN.  Arkistoitu 9.1.2010. Viitattu 6.1.2010.
2. ↑  Täydellinen sotilas 2-Disc Special Edition DVD:n ekstran Lundgrenin haastattelu Viitattu 22.3.2011
3. 1 2 3 4 5   Dolph Lundgren] *kyokuacademy.co.uk* Viitattu 5.5.2017 (englanniksi)
4. ↑  World Open Tournaments Kyokushinkai *kyokushincanada.com* Viitattu 5.5.2017 (englanniksi)
5. ↑
6. ↑  Dolph Lundgren was given 4 Dan kyokushin karate *kyokushinkarate.news* 2.5.2020 Viitattu 19.10.2020
7. ↑  Toimintaelokuvien sankari Dolph Lundgren suree olleensa surkea isä: "Tiesin, että kaikki tulisi menemään pieleen" *www.iltalehti.fi*. Viitattu 19.1.2022.
8. ↑  Ruotsalaistähti Dolph Lundgren, 62, kihlautui 24-vuotiaan personal trainerin kanssa puolen vuoden seurustelun jälkeen – ex-tyttöystävältä jäätävä reaktio *Ilta-Sanomat*.  30.6.2020. Viitattu 30.6.2020.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Dolph Lundgren**.
* Dolph Lundgren Internet Movie Databasessa. (englanniksi)
* Dolph Lundgrenin kotisivut
* Ultimate Dolph

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Espanja
* Ranska
* BnF data
* Saksa
* Israel
* Yhdysvallat
* Ruotsi
* Tšekki
* Alankomaat
* Puola

 |
|  |
| Henkilöt | 
* Deutsche Biographie
* Elonet

 |
|  |
| Muut | 
* SNAC
* IdRef

 |

 |